तरुण कुमार दाधीच की कहानी- आशा
कहानी का आधार यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं। ​​​​​​किरदारों के रूप में एक परिवार है। चंद सदस्य हैंStory of Tarun Kumar Dadhich - Asha
कहानी का आधार
यह कोई कहानी नहीं है। इसका फिलहाल तो कोई मोड़ नहीं है क्योंकि इसके किरदारों की कोई शक्ल, कोई आवाज़, कोई आज, कल हम नहीं जानते हैं। हां, इसमें किरदार ज़रूर हैं।
​​​​​​किरदारों के रूप में एक परिवार है। चंद सदस्य हैं उसके। चार या शायद पांच या छह...तय नहीं है इनकी गिनती भी। जो तय है, वो ये कि यह परिवार सड़क किनारे खड़ा है।
क्यों? पता नहीं। कहां से आया है, कहां जाएगा...मालूम नहीं। क्या जाने उनका रहन-सहन कैसा है? वो जिस सड़क पर खड़े हैं, वो किसी शहर की है, कस्बे या गांव की? या कोई राजमार्ग है? दोराहा-तिराहा है?
आशा
हरिराम के परिवार के पांच लोग पुराने टाकीज़ के पास तिराहे पर खड़े हैं। इंसानों की मंडी जहां दिहाड़ी पर मजदूरों को काम मिलता है। यहां ठेकेदार भी आते हैं और घर की मरम्मत कराने वाले मकान मालिक भी।
दो लोग मजदूरों की तलाश में घूमते हुए हरिराम के पास आकर रुके।
‘तीन मजदूर चाहिए।’ उनमें से एक ने कहा।
‘हां! हम पांच हैं। मेरे अलावा इनमें से तीन ले जाइए।’ हरिराम ने उत्सुकता से हाथ जोड़कर कहा।
‘हट्टे कट्टे हो, तुम नहीं चलोगे?’ दूसरे व्यक्ति ने पूछा।
‘मैं कारीगर हूं साहब। मेरा मेहनताना मजदूर से ज्यादा है।’ हरिराम ने शांत भाव से कहा।
‘अच्छा तो ठीक है।’ दूसरे व्यक्ति ने कहा।
दोनों हरिराम के घर के तीन सदस्यों को अपने साथ ले गए। अब मंडी में हरिराम अपनी पत्नी के साथ खड़ा था। घड़ी में साढ़े दस बजने वाले थे। हरिराम का कलेजा बैठने लगा। उसे डर लगने लगा कि आज काम नहीं मिला तो दिन बिगड़ जाएगा। इतने में हरिराम के फोन की घंटी बजी।
‘कहीं गए नहीं हो तो शिव कॉलोनी में आ जाओ। एक कारीगर नहीं आया है।’ हरिराम के साथी ने पूछा।
‘साथ में एक मजदूर चलेगा?’ हरिराम ने उत्सुकता से पूछा।
‘नहीं, आना हो तो हां करो।’ साथी ने पूछा।
‘आ रहा हूं।’ हरिराम ने कहा।
हरिराम चल पड़ा और उसकी पत्नी मजदूरी की तलाश में भाग्य भरोसे खड़ी रही। शाम को परिवार मिला। हरिराम को पता चला कि मजदूरी नहीं मिलने से पत्नी दिन में घर आ गई। तेज धूप में खड़े रहने से उसकी तबियत बिगड़ गई। रोजाना कुआं खोदकर पानी पीने वाला वो परिवार अगले दिन की आशा संजोए सो गया।